DA Den Europæiske Unions Tidende CE 78/418

(2004/C 78 E/0439)

SKRIFTLIG FORESPØRGSEL E-2711/03

af Kathleen Van Brempt (PSE) til Kommissionen

(11. september 2003)

Om: Fri nikotin

Amerikanske videnskabsmænd på universitetet i Oregon (Oregon Health and Science University) har målt indholdet af fri nikotin i cigaretter. Tobaksindustrien har hidtil nægtet at offentliggøre disse tal. Den frie nikotin skaber afhængighed af cigaretter. Jo højere indholdet af fri nikotin er, jo hurtigere får rygeren sit nikotin-kick. Ifølge forskerne er nogle mærker indtil tyve gange mere vanedannende end andre. Det amerikanske mærke American Spirit indholder f.eks. 36 % fri nikotin, Marlboro 10 %, Gauloises Blondes 7,5 %, og i en Camel fandt forskerne 2,5 % fri nikotin.

Er Kommissionen bekendt med denne undersøgelse?

Hvilke konklusioner drager Kommissionen af de nye oplysninger, denne undersøgelse har fremlagt?

Hvad mener Kommissionen om det nederlandske forslag om, at tobaksproducenterne skal forpligtes til at offentliggøre alle indholdsstoffer? Støtter Kommissionen forslagene om, at det på cigaretpakkerne skal anføres, hvilke indholdsstoffer der er vanedannende?

Svar afgivet på Kommissionens vegne af David Byrne

(22. oktober 2003)

Ja, Kommissionen er bekendt med tobaksindustriens stræben efter at opfinde nye ingredienser og tilsætningsstoffer til tobaksprodukter for at skabe større afhængighed.

Problemstillingen behandles i Europa-Parlamentets og Rådets direktiv 2001/37/EF af 5. juni 2001 om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobaksvarer (tobaksvaredirektivet) (1). Direktivets bestemmelser vedrører de problemstillinger, som det ærede medlem omtaler.

For det første fastslår direktivets artikel 12, at Kommissionen opfordres til at forelægge et forslag for Parlamentet og Rådet til en fælles liste over tilladte ingredienser i tobaksvarer, bl.a. under hensyn til den risiko for afhængighed, de indebærer. Dette forslag forventes færdigt inden udgangen af 2004.

For det andet skal Kommissionen ifølge artikel 11 forelægge Europa-Parlamentet, Rådet og det Økonomiske og Sociale Udvalg en rapport om anvendelsen af dette direktiv. Rapporten skal bl.a. indeholde en vurdering af vanedannende virkninger af de ingredienser, som fremmer afhængigheden. Den første rapport forventes færdig inden udgangen af 2004.

For det tredje skal medlemsstaterne ifølge artikel 6 anmode alle tobaksfabrikanter og -importører om at indgive en liste over alle de ingredienser — og mængder heraf — som anvendes ved fremstilling af deres tobaksvarer, opdelt pr. handelsnavn og type. Medlemsstaterne skal sørge for formidling af disse oplysninger med henblik på underretning af forbrugerne. I forbindelse med dette skal produktionshemmeligheder beskyttes.

For det fjerde skal cigaretters indhold af tjære, nikotin og kulilte ifølge artikel 5 være påtrykt cigaretpakkerne. Problemstillingen vedrørende hvilke informationer om ingredienser, der skal påtrykkes cigaretpakker, er meget kontroversiel, når man bl.a. tager i betragtning, at der er mere end 600 forskellige ingredienser i en cigaret. Kommissionen har i sinde at undersøge situationen grundigt, inden den fremsætter forslag om en fælles liste over tilladte ingredienser i tobaksvarer.

Til slut vil Kommissionen gerne gøre det ærede medlem opmærksom på, at også rammekonventionen (FCTC) om bekæmpelse af tobaksrygning indeholder bestemmelser vedrørende problemstillingen. Disse minder en del om bestemmelserne i tobaksvaredirektivet.

(1) EFT L 194 af 18.7.2001.